Anno Domini millesimo quadringentesimo nonagesimo sexto, in generali Capitulo apud Cistercium, statuta et diffinita sunt quae sequuntur. A) ORDINATIO CAPITULI GENERALIS *Diffinitores.* De **Cistercio**, s. th. pr., de Prulliaco, de Stratfordia, de Longovado, de Miratorio, monasteriorum abbates. — De **Firmitate**, de Frigidomonte, s. th. pr. de Maceriis, de Lococrescenti, de Moris, monasteriorum abbates. — De **Pontigniaco**, de Quinciaco, de Bonavalle Pictaviensi, de Chassenia, de Strata Marcella, monasteriorum abbates. — De Fonteneto, s. th. pr., loco domini **Claraevallis*, de Valleclara, de Aceyo, de Boneffia, de Fontanis albis, monasteriorum abbates. — De Valloliis, s. th. pr., loco domini **Morimundi* de Bellavalle, de Vallelucenti, de Lutzella, de Bredelar, monasteriorum abbates. *Promotor causarum Capituli* : Baccalarius de Bellobecco. *Ianitor diffinitorii* : de Theoloco monasterii abbas. *Receptor excusationum* : de Perigniaco monasterii abbas. *Receptores contributionum* : de Charitate, de Marcilliaco, monasteriorum abbates. *Confessores* : de Oliveto, de Reigniaco, de Bullione, de Iardineto, monasteriorum abbates. *Notarii Capituli* : de Balerna, de Fontemorum, monasteriorum abbates. *Notarii ad pedes* : fr. Ioannes de Sancto Medardo et fr. Ioannes de Iuncivilla. ORATIONES 1.  Pro sanctissimo etc. ut 1495. 2.  Praeterea pro serenissimo ac invictissimo domino nostro, domino Maximiliano, Dei gratia imperii romani imperatore, etc. ut 1495. 3.  Insuper pro burgensibus… etc. ut 1495. 4.  Ceterum pro pace… etc. ut 1495. 5.  Demum pro felicis… etc. ut 1495. [DIFFINITIONES] GENERALES 6.  Cum Ordo noster… necnon in summa 14056 franc. 1 gross. 1 denar. turon. pro resta computationum Capituli generalis anni immediate praecedentis et praecedentium, de et pro toto tempore praeterito, et oporteat, etc. ut 1495. 7.  Omnes et singulas… *etc. ut in anno* 1492, *n°  7. [DIFFINITIONES] SPECIALES 8.  Frater Ioannes, abbas Cistercii… resta computationum quae est 14056 libr. turon. seu francorum, 1 denar. turon… *etc. ut in anno praecedenti n°  60. 9.  Frater Ioannes, etc. ut supra. Cum sacri huius monasterii Cisterciensis, totius Ordinis piissimae matris, devotus conventus audientiae praesentis Capituli humiliter exposuerit, praedictum monasterium in multis debitis et oneribus pro ipso Ordine gravatum et innodatum, ac Ordinem ipsum tam ex antiquo quam novo debito, teneri et obligari, prout in articulis sequentibus praesenti diffinitioni annexis et incorporatis, quorum tenor qui talis est, continet, idem conventus a praemissis requisivit contentari sub protestationibus se ad interesse huiusmodi defectu solutionis teneri et affici ; quibus idem generale Capitulum, prout de iure debet, compatiens, se quantum brevius et commodius posset ad praedictorum et iuste debitorum solutionem procedere velle, iuxta responsionem alio in simili causa per generale Capitulum dictis Cisterciensibus factam, de quibus et singulis utrinque propositis et responsis per notarios praesentis generalis Capituli instrumentum vel instrumenta unum vel plura eisdem in hanc formam concessit et dari iussit una cum attestationibus duorum notariorum apostolicorum praesentium. 10. *Instrumenta requisitionis quam faciunt Cistercienses dominis Diffinitoribus pro solutione debitorum, quae Ordo debet eis, cum protestationibus, etc.* Universis praesentes litteras inspecturis, nos fratres Symon de Balerna et Ioannes de Fontemorum monasteriorum abbates Cisterciensis Ordinis, Bisuntinensis et Nivernensis dioecesium, notarii Capituli generalis praedicti Ordinis Cisterciensis, die 12 mensis septembris anno Domini 1496 apud Cistercium celebrati, iuxta antiquam dicti Ordinis observantiam, electi, iurati et instituti, notum facimus, quod die 13 eiusdem mensis septembris anno praedicto, apud venerabile et religiosum Cistercii monasterium, in diffinitorio praefati Capituli generalis in nostri ac notariorum publicorum subscriptorum praesentis assistentibus, et personaliter praesentibus R. in Christo patre domino Ioanne, abbate dicti monasterii Cistercii, s. th. pr., necnon R. in Christo patribus dominis abbatibus Claudio de Firmitate, Petro de Pontigniaco, Ioanne de Fonteneto, loco domini Claraevallis, Ioanne de Valloliis loco domini Morimundi, Antonio de Frigidomonte, s. th. pr., Ioanne de Prulliaco, Guillelmo de Stratfordia, Guillelmo de Longovado, Claudio de Miratorio, Petro de Maceriis, (*locus vacuus*)  de Lococrescenti, Ioanne de Moris, Iacobo de Quinciaco, Ioanne de Bonavalle Pictaviensi,… de Chassenia, David de Stratmarcella, Petro de Valleclara, Iacobo de Aceyo,… de Boneffia, Thoma de Fontanis albis, Antonio de Bellavalle, Ioanne de Vallelucenti, Theobaldo de Lutzella, et … de Bredelar Diffinitoribus, et dictum generale Capitulum celebrantibus, personaliter constituti venerabiles et religiosi viri Petrus de Divione, prior, Guido de Villabichot, Garnerius de Divione, Iacobus de Duaco, Odo de Divione, subprior, Stephanus de Villamauri et Marcus de Illyes procurator, religiosi professi dicti monasterii Cistercii, saniorem partem conventus dicti monasterii representantes, qui quidem per organum dicti fratris Marci de Illyes procuratoris dominorum abbatis et conventus Cistercii, praefatis dominis Diffinitoribus supplicantes proposuerunt et remonstrarunt verba seu in effectu similia in forma, quae sequitur : Reverendissime pater, reverendique patres et domini colendissimi, domnus prior, ceterique patres huius monasterii hic praesentes, et ego tamquam procurator, et procurator nomine Rmi D. N. Cistercii, totiusque ipsius loci conventus venimus coram paternitatibus vestris ad exponendum et remonstrandum vobis debita cum humilitate, qualiter pro redemptione illius gravis et intolerabilis oneris quingentarum librarum turonensium monasterio Sancti Germani de Pratis prope Parisiis, per nos et monasterium nostrum singulis annis debitarum, fuimus pluries necessitate compulsi mutuo accipere a pluribus bonis mercatoribus, et aliis vicinis nostris magnas pecuniarum summas, adhuc tamen sibi debitas. Quare diebus singulis mirabiliter nos sollicitant et infestant dicti creditores, quatinus sibi solvere et satisfacere debeamus, quod libenter faceremus, si possemus, et adesset facultas ; sed propter magnas penurias et paupertates plurimum nos prementes, hoc facere non possumus. Quapropter, reverendi patres, cum vos et totus Ordo tam in communi quam in particulari teneamini et sitis obligati nobis et monasterio nostro in multis et magnis pecuniarum summis, videlicet in 25588 florenis boni auri et iusti ponderis, ac 3 grossis argenteis, ex veteri et antiquo debito, necnon in 14056 libris, 21 denariis turonen. ex novo debito, a paucis annis per vos et Ordinem contracto, sicut constare potest per litteras authenticas et computationes ipsius Ordinis desuper confectas, signatas et approbatas, cum humilitate et reverentia possibilibus vos interpellamus et requirimus, quatinus pro sublevatione nostra a tantis debitis et paupertatibus nostris, ut satisfacere possimus praefatis creditoribus nostris, providere ac ordinare velitis, quod super praedictis summis per vos et Ordinem, ut dictum est, nobis debitis, solutionem integram, quamcitius habere et consequi valeamus ; hoc si feceritis, permaximum commodum praefato Rmo D. N. et nobis omnibus facietis, et in oppositum gravissimum interesse nobis et incommodum afferetis, de quibus nihilominus adversum vos et Ordinem expressissime protestamur, praeterea patres colendissimi, quia revendus in Christo pater dominus Claraevallis, s. th. pr., anteacto tempore voluit et tentavit ac etiam in dies permittitur facere arrestari, occupari ac detineri bona nostra ac monasterii nostri praefati, tam mobilia quam immobilia, imo quod nobis gravius est, noviter fecit in causam trahi praefatum Rmum D. N. apud Parlamentum Parisiense, ratione et occasione certorum arreragiorum cuiusdam redditus annui per ipsum de Claravalle super vos et Ordinem praetensi, et quibusdam aliis rebus in suo mandato regio declaratis. Idcirco vobis reverendis patribus totum dictum Ordinem representantibus, nominibus quibus supra humiliter declaramus et insinuamus, nunquam fuisse aut esse intentionis nostrae quod quaecumque bona nostra aut monasterii nostri praedicti, tam mobilia quam immobilia, praesentia et futura, ubicumque existentia, sint quomodolibet obligata, affectata vel hypothecata, seu arrestanda aut occupanda pro communibus aut particularibus debitis, negotiis aut quibuslibet aliis rebus vestris et Ordinis. Quinimo suppliciter vos postulamus et requirimus, quatinus velitis manucapere et garantiam intrare in huiusmodi processu pro Rmo D. N. praedicto, alioquin protestamur ut prius adversum vos et totum Ordinem de universis interesse, damnis et incommodis, quae possent imposterum evenire nobis et ecclesiae nostrae ratione et occasione praedicti processus vel aliquorum dependentium ab ipso. De quibus quidem expositione, requisitione, protestatione, declaratione et ceteris supradictis, ego procurator antedictus, et eo nomine cum patribus meis hic praesentibus, humiliter requirimus a reverendis patribus et dominis notariis vestris hic praesentibus, necnon a vobis venerabilibus dominis, qui estis notarii apostolici, litteras authenticas sive instrumentum publicum unum vel plura inde confici et nobis tradi imposterum nobis et praefato monasterio nostro valiturum seu valitura, quod iustum fuerit et rationis. Quibus quidem propositionibus, remonstrationibus et supplicationibus iidem domini Diffinitores per organum praedicti domini Claudii, abbatis de Firmitate, declaraverunt et responderunt in verbis sequentibus seu in effectu similibus : Venerabiles domini, nos omnes Diffinitores hic existentes, nostris et Ordinis nominibus cognoscimus et fatemur debita, quae requiritis et superius enumerata sunt, iuste et rationabiliter per nos et Ordinem nostrum vobis et monasterio vestro Cistercii deberi, ac omnia bona ipsius, mobilia et immobilia iuste et legitime in his summis iuste et legitime erga vos et praefatum monasterium vestrum teneri et obligari, sicut plenius in alio instrumento patenti super hoc die 19 mensis septembris anno Domini 1490 facto et nobis exhibito, signetis manualibus ac sigillis notariorum Capituli generalis illius anni continetur, et idem instrumentum iterum renovamus et debita ipsa libenter vobis et matri nostrae Cistercii solveremus, si facultas adesset ; attamen quantum brevius et commodius poterimus, et Ordo poterit ad praedictorum debitorum solutionem procedemus et providebimus, sicut et nunc super hoc laboramus, rogantes ut adhuc patientiam pro modico tempore habere velitis, de quibus et singulis utrinque propositis et responsis dictus frater Marcus procurator, et nomine procuratorio requisivit et petiit a nobis notariis abbatibus, et notariis publicis subscriptis, instrumentum seu instrumenta, unum vel plura, quod et concessimus et annuimus, in quorum robur et testimonium hiis praesentibus nostris signetis manualibus ac dictorum notariorum subscriptionibus signatis, una cum appensione sigilli praedictorum dominorum Diffinitorum, sigilla nostra consueta apposuimus. Datum apud dictum monasterium Cistercii anno et die supradictis. Sic signatum : fr. Symon, abbas Balernae. Ioannes abbas de Fontemorum. — Et ego, Eustacius Desmares, clericus Ebroicensis dioecesis, apostolica auctoritate notarius publicus, quia huic praesenti propositioni, declarationi, remonstrationi, supplicationi, responsioni, ceterisque dum ita proponerentur, dicerentur, agerentur et fierent, una cum R. P. abbatibus, notariis supradictis dicti Capituli generalis, et venerabili et discreto viro collega meo notario publico mecum subscripto, praesens interfui, ac ea sic fieri vidi, scivi et audivi, ideo his praesentibus, seu huic praesenti instrumento publico manu aliena fideliter scripto signum meum consuetum apposui in fidem, robur et testimonium praemissorum vocatus specialiter et rogatus. Sic signatum : Eustacius Desmares. — Et ego Petrus Reynardi, in artibus magister, Lingonensis dioecesis, publicus apostolica et imperiali auctoritatibus notarius iuratus, quia praemissis omnibus et singulis supradictis, una cum praedictis reverendis patribus dominis abbatibus, notariis Capituli generalis Ordinis praedicti Cisterciensis, et praelibato venerabili et discreto viro magistro Eustacio Desmares, etiam notario publico et collega meo, praesens interfui, eaque omnia et singula sic fieri vidi, scivi et audivi, ac ea in notam sumpsi ea quae hoc praesens publicum instrumentum manu aliena me una cum praedicto concollega nostro pluribus aliis arduis negotiis legitime praepedito, fideliter scriptum exinde confeci, subscripsi et publicavi, signoque publico et authentico ac nominibus meis solitis et consuetis, una cum praedictorum R. P. notariorum praedictorum et sigillorum oblongorum, et praedictorum dominorum Diffinitorum sigilli rotundi appensione, signavi in fidem, robur et testimonium omnium et singulorum praemissorum requisitus et rogatus. Sic signatum : P. Reynardi. 11. *Ratificatio diffinitionis Capituli generalis, quod monasterium Cariloci uniatur monasterio Cistercii, et duo vel tria Ordinis similiter uniantur Cistercio.* Nos frater Ioannes, etc. Recogitans generale Capitulum varias et graves expensas quas venerabile monasterium Cistercii, religionis nostrae mater, singulis non diebus tantum sed etiam horis et momentis portat et sustinet pro sacrae religionis nostrae negotiis et agendis, nunc in adventu variorum abbatum et electorum pro suorum conservatione, nunc in concursu innumerabilium monachorum tam fugitivorum multis diebus ibidem residentium, quam nuntiorum principum dominorum, ac monialium Ordinis, non solum in dicto monasterio Cistercii concurrentium, verum etiam apud dominum Cistercii quocumque fuerit, qui indesinenter cum duobus aut tribus notariis et scriptoribus rebus Ordinis expensis propriis inservit ; quibus ultra victualia, saepius vestimenta, necnon medicamenta et alias necessitates suas requirentium, ac etiam in sustentatione maximorum aedificiorum, tam pro hominibus quam pro evecturis solis usibus Capituli generalis servientium, et alias multipliciter, pro quibus pia Ordinis mater nullam inde recompensationem reportat ; et cum ex communi substantia Ordinis nulla suppetat facultas super hoc, ut iustum est, providendi, aut aliqualem recompensationem Cistercio faciendi, praesens generale Capitulum non tam indemnitati praefati monasterii Cistercii, quam aequitati per Ordinem servandae, matura deliberatione praehabita, Capituli generalis diffinitionem, cuius tenor sequitur et est talis : Frater Ioannes, abbas Cistercii, etc., Intimo cordis affectu generale Capitulum inenarrabilibus expensis, quibus sacrum Cistercii monasterium, Ordinis mater et origo, multifarie, multisque modis diebus atque momentis per anni circulum, tam pro Ordine in communi quam pro particularibus personis, et nogotiis [negotiis] gravatur, absque *eo quod* obstante communi paupertate Ordinis, quamcumque recompensam inde recipiat, compatiens et condolens, maxime cum horum occasione dicti monasterii domus, vineae, agri, aliaeque pertinentiae quasi in finalem deducantur ruinam, adeo ut nisi de remedio provideatur opportuno, dicta domus nec sua nec Ordinis agenda deinceps sufferre valebit, in magnum et irreparabile totius Ordinis detrimentum. Super quibus dictum generale Capitulum saepius recogitans et providere cupiens, aliud congruentius non invenit medium, nisi quod instar aliarum religionum, nonnulla satis opulenta Ordinis monasteria eidem Cistercio iuxta Ordinis privilegia, tamquam membra manualia perpetuo uniantur, ita quod providentia domini Cisterciensis expensae conventus ad divina officia celebranda, cultumque religionis observandum, et alia iuxta Ordinis formam interteneantur, residuum vero usui Cistercii et sustentationi monasteriorum applicetur. Quamobrem praedictum generale Capitulum non tam Cistercio, venerandae matri et dignissimo capiti Ordinis, quam toti sacrae religioni Cisterciensi, cuius stabilimentum in Cistercii sustentamento et prosperitate consistit, consulere cupiens, post maturam deliberationem, tenore praesentis et irrevocabilis diffinitionis consentit, quamprimum fieri poterit, et opportunitas se obtulerit, iuxta dicta Ordinis privilegia et melioribus modis quibus fieri poterit, uniantur eidem monasterio Cistercii tria vel quatuor ipsius Ordinis monasteria in forma praedicta, cuiuscumque generationis aut filiationis existant et ubicumque sint situata, Sanctitati domini nostri humillime supplicando, quatinus quotiens requisitus fuerit huiusmodi trium vel quatuor monasteriorum Ordinis uniones monasterio Cistercii aut confirmare aut de novo facere, in tutiori forma expedire dignetur. Universos dominos reges, principes et dominos, etiam si se pro dictorum monasteriorum fundatoribus gerant, humiliter pro reverentia benedictissimae matris Domini, patronae Ordinis obsecrando, quatinus dictis unionibus pacifice acquiescant, et ut effectum sortiantur modis possibilibus adiuvent, districtius universis Ordinis personis, cuiuscumque status aut conditionis existant, ac procuratoribus eorum sub censuris Ordinis inhibendo, ne sub quocumque colore per se vel per alium praesenti diffinitioni quodcumque praestent impedimentum, seu in aliquo contradicere praesumant, cuius quidem sacrae ac iustissimae diffinitionis executionem praesens generale Capitulum abbatibus de Firmitate, de Pontigniaco, de Claravalle, de Morimundo, de Prulliaco, de Caroliloco, de Balerna, de Bellavalle, de Bonoportu, et cuilibet eorum per se et in solidum committit in plenaria Ordinis potestate, promittens ratum, gratum et acceptum se habiturum in perpetuum quidquid per dictos abbates et quemlibet eorum actum, factum, gestumve fuerit in praemissis aut altero praemissorum, invocato ad praemissa et ea tangentia, ac ab eis quomodolibet dependentia, si opus fuerit, quorumcumque dominorum, potentum, iudicum ecclesiasticorum vel saecularium auxilio, consilio et favore. Datum in eodem nostro diffinitorio sub appensione sigilli Diffinitorum eiusdem Capituli generalis, etc. anno 1492. Sic signatum : fr. Ioannes abbas Bellaevallis tenore praesentium approbat, renovat, ratificat et confirmat unionem monasterii de Charoloco iam Cistercio factam, approbando et ratificando, humillime supplicando Sanctitati domini nostri Papae, tam moderno, quam futuris, quatinus pro firmissimis sacri huius Ordinis fundamentis et basibus firmis stabiliendis, praesentis diffinitionis tenorem de plenitudine potestatis apostolicae ad effectum deducere dignetur. Datum in eodem nostro diffinitorio sub appensione sigilli Diffinitorum 1496, etc. Sic signatum : fr. Symon abbas Balernae. 12.  Frater Ioannes, etc. Universis et singulis praesentes litteras inspecturis pariter et audituris, salutem in Domino. Cum alias reverendissimum in Christo patrem et dominum, dominum Baptistam, cardinalem de Ursinis nuncupatum, unanimiter in Capitulo nostro generali protectorem nostri Cisterciensis Ordinis in romana Curia elegissemus et ordinassemus, nihilominus post huius modi electionem et ordinationem, nonnullae magnae querelae et divisiones in partibus illis supervenerunt, et in praesentiarum existunt et vigent, quarum occasione praefatus R. D. cardinalis ut nobis per multos fide dignos relatum fuit, a dicta romana Curia certis ex causis eum moventibus se absentavit in maximum dicti Ordinis nostri praeiudicium, et quia absque protectore in romana Curia residente, sine magno eiusdem nostri Ordinis incommodo esse non possumus, nec esse debemus, nos unanimiter, matura deliberatione inter nos habita in Capitulo nostro generali hodie, datae praesentium apud Cistercium Cabilonensis dioecesis, celebrato, reverendissimum in Christo patrem et dominum, dominum Ioannem Cardinalem Perusinum, in praedicta romana Curia residentem, benevolum protectorem nostrum ac totius Ordinis, tam in communi quam in particulari, ea intentione ut potenter iura, libertates, et privilegia nostra ac totius dicti Ordinis nostri tam adversus commendas, ne amplius fiant in isto Ordine, quam alias prout necessitas emergens postulaverit, defendat, et negotiis nostris in eadem Curia romana veri protectoris officium faciat, elegimus, constituimus et ordinavimus, ac tenore praesentium eligimus, constituimus et ordinamus ; praesentibus litteris usque ad beneplacitum nostrum dumtaxat duraturis, in cuius rei testimonium sigillum nostrum praesentibus duximus apponendum. Datum in diffinitorio nostro die 14 mensis septembris anno 1496. 13.  Universis et singulis praesentes litteras inspecturis, visuris pariter et audituris, frater Ioannes abbas Cistercii, ceterique Diffinitores, etc. salutem in Domino. Cum hodie reverendissimus in Christo pater ac dominus, dominus Iacobus, Dei et Apostolicae Sedis gratia episcopus Nucerinus, nostris contemplatione et intuitu, monasterium de Ursicampo nostri Cisterciensis Ordinis, Noviomensis dioecesis, ac omni iuri sibi in eodem seu ad illud quomodolibet competenti, in manus generalis Capituli in favorem fratrem fratris Nicolai … cesserit et renuntiaverit ; nosque eidem domino episcopo, quia multis annis citra in romana Curia procurator generalis extitit, ac magnos et graves labores in dicto procuratoris officio sustinuit, prout in dies sustinet, ne ex cessione huiusmodi et renuntiatione nimium dispendium patiatur, de alicuius subventionis auxilio subvenire volentes, assensum et facultatem acceptandi aliquod monasterium vacaturum in partibus ultramontanis, et de illo sibi provideri per Sedem Apostolicam faciendi tenore praesentium concedimus, ac nostrum specialem consensum damus et praestamus, non obstantibus privilegiis apostolicis et consuetudinibus dicti nostri Ordinis in contrarium editis. Datum, etc. anno 1496. 14.  Universis et singulis praesentes litteras inspecturis, visuris pariter et audituris, fr. Ioannes abbas Cistercii, ceterique Diffinitores, etc. salutem in Domino. Dudum cessante commenda monasterii de Ursicampo, nostri Cisterciensis Ordinis, Noviomensis dioecesis, per obitum bonae memoriae R. D. cardinalis Agriensis in romana Curia defuncti, f. r. Innocentius Papa VIII, R. in Christo P. D. Iacobo, Dei et apostolicae Sedis gratia episcopo Nuceriensi, tunc in minoribus constituto, in suo secreto consistorio, ut moris est, monasterium huiusmodi per eum quoad viveret tenendum, regendum et gubernandum per suas litteras commendavit prout in litteris apostolicis desuper confectis plenius continetur. Postmodum orta lite seu causa in partibus coram certis iudicibus ecclesiasticis, a Sede Apostolica delegatis, de et super dicto monasterio inter praefatum dominum Iacobum episcopum ex una, et quemdam fratrem Nicolaum Dabenton, eiusdem nostri Ordinis religiosum, in dicto monasterio tunc se portantem abbatem, rebusque aliis in actis causae huiusmodi deductis partibus ex altera, idem frater Nicolaus, sicut Altissimo placuit, lite seu causa huiusmodi indecisa pendente, diem suum clausit extremum, in cuius iure Sanctissimus in Christo pater et dominus noster, dominus Alexander divina providentia Pape VI, in suo secreto consistorio, et per supplicationis signaturam eumdem dominum Iacobum episcopum, ut ipsemet asseruit, surrogavit. Nihilominus idem dominus Iacobus episcopus, nostris contemplatione et intuitu, certisque aliis de causis ad id animum suum moventibus, praefatum monasterium de Ursicampo, ac omni iuri sibi in eodem seu ad illud quomodolibet competenti in manibus nostris in favorem reverendi patris, fratris Nicolai … cessit et renuntiavit ; quam quidem cessionem auctoritate nostra gratiose recepimus et admisimus, ac de eodem monasterio per cessionem huiusmodi, ut praemittitur, vacanti praefato fratri Nicolao … providimus et providemus, praedicto reverendo in Christo patre, prout praemittitur, cedente liti et omnibus aliis praesentibus et futuris de dictis sibi factis provisionibus et nobis annuante, et libere ac pura concedente. 15.  Nos, frater Ioannes, etc. Quia monasterium de Alna, Leodiensis dioecesis, domino episcopo Nucerino, Ordinis procuratori, in magnis pecuniarum summis tenetur, quas b. m. domino Egidio abbate, dum viveret, dicti monasterii, certis mercatoribus romanam Curiam sequentibus, tamquam fideiussor eiusdem quondam Egidii solvit, et abbas modernus, obstantibus guerrarum vastationibus, quae inibi longo tempore viguerunt, licet fuerit convictus tam per Ordinem quam per iudicem apostolicum ad satisfaciendum dicto domino episcopo, non potest eidem satisfacere, generale Capitulum utrique compatiens, in solutionem eorum, quae dictus abbas sibi et dicto monasterio praetendit sibi per Ordinem deberi occasione officii procuratoris Ordinis in Curia romana assignat eidem domino episcopo contributiones praefati monasterii de Alna spatio decem annorum immediate sequentium, iuxta astallationem annis 89 et 90 impositam, aut forte aliam imponendam, et bonum computum, sperans quod durante dicto tempore monasterium ipsum meliorabitur, et ultra dictas contributiones de residuo satisfacere poterit, alias quamprimum ad pinguiorem devenerit fortunam, praecipiendo dicto abbati moderno et pro tempore existenti, quatinus dicto domino episcopo aut procuratori suo legitimo, seu eius haeredibus, si interim decederet, satisfaciant inhibendo quibuscumque collectoribus pro tempore existentibus, ne directe vel indirecte huiusmodi diffinitioni contraveniant. Datum, etc. 16.  Exposuit generali Capitulo R. in Christo P. D. episcopus Nucerinus, generalis procurator Ordinis in Curia, quod dudum tempore domini Innocentii Papae VIII, fratre Guillelmo in abbatem monasterii de Kinlos electo quidam saecularis nobilis dictum monasterium infra quadrimestre in romana Curia monasterium ipsum in commendam impetravit, et postquam res ista in notitiam eiusdem domini procuratoris Ordinis devenit. Ordini fidem servans iuxta officii sui debitum, bullas huiusmodi commendae arrestari, et materiam istam, sicut moris est, committi fecit, cuius vigore huiusmodi impetratio in suspenso usque ad adventum dictae electionis mansit, qua visa, obtinuit dictam provisionem commendae cassari, et electionem confirmari ; verum interim metu illius nobilis dictus electus in partibus cum eo, mediante pensione centum ducatorum concordavit, in quorum omnium prosecutione religiosus procurator ad hoc missus, tam pro expeditione huiusmodi confirmationis et pensionis, quam pro expensis ipsius in duobus viagiis et in aliis multis in consimilibus necessariis per annum et ultra in Curia, virtute procuratorii ad hoc specialis, monasterium ipsum necnon abbatem et conventum in summa 1056 ducatorum, pro quibus dictus dominus procurator fideiussit, quos adhuc, ut dicitur, non solverunt, sed ecclesiasticas censuras per plures annos sustinuerunt, et licet dictae partes postmodum in istam convenerint concordiam, videlicet de solvendo 456 ducatos diu ante Brugis existentes, et alios 400 ducatos infra annum alium, licet etiam dictus procurator monasterium postmodum contra consilium amicorum censuras originales videre et authenticam ipsius copiam habere voluerit, et dicto abbati monastraverit [monstraverit], solutionem tamen non faciunt, sed in contemptum clavium sub talibus censuris divina celebrare non pertimescunt, supplicando generali Capitulo, quatinus de remedio provideat opportuno. Hinc est quod generale Capitulum tantis abusibus obviare quantum valet cupiens, etc. 17.  Petitionibus reverendi in Christo patris domini episcopi Nucerini, generalis procuratoris Ordinis in Curia romana, praesens generale Capitulum tamquam rationabilibus favens, mandat et praecipit sub poena excommunicationis latae sententiae abbati monasterii de Melros, quatinus eumdem dominum procuratorem relevet, et indemnem reddat a fideiussione per eum facta pro eodem abbate in Curia romana, in recuperatione dicti monasterii a commenda, et mercatorem quietum faciat apud dictum dominum procuratorem pro dicta fideiussione ; praecipit insuper dictum generale Capitulum praefato abbati de Melros sub dicta poena excommunicationis latae sententiae, quatinus infra duos menses ab intimatione praesentis diffinitionis solvat praelibato domino procuratori, ante suo procuratori, omnes pecunias quas sibi debet occasione sustinuisse per multos annos quatuor causas eiusdem abbatis in Curia romana. Datum, etc. 18.  Frater Ioannes, etc. Dilecto nobis in Christo filio fratri Nicolao de Divione, professo et procuratori monasterii Cistercii, salutem et fidelem in commissis diligentiam adhibere. De tua discretione, diligentia simul et fidelitate confidentes, tibi tenore praesentium damus auctoritatem et plenum posse eundi personaliter ad monasteria inferius conscripta, ibidemque ab abbatibus, commandatariis, cellerariis, bursariis, receptoribus, aliisque officiariis dictorum monasteriorum, petendi, exigendi, levandi et recipiendi quottas contributionum subscriptas, et speciali mandato apostolico anno Domini 1490 per generale Capitulum taxatas, limitatas et astallatas, necnon anno 90 et anno praesenti per dictum generale Capitulum confirmatas, et roboratas cum arreragiis et expensis rationabilibus ; de receptis quoque bonas et sufficientes quittantias faciendi et dandi ; contradictores autem seu solvere renuentes aut differentes, per omnes iuris et iustitiae vias viriliter compellendi. Sequuntur nomina dictorum monasteriorum cum taxis praedictis. In Pedemontium, de Strafarda, etc. Datum in diffinitorio nostro sub appensione, etc. 19.  Gravem querimoniam fratris Alberti, monasterii B. M. de Riddageshusen abbatis, et a paucis diebus indebite et irrationabiliter privati et destituti, prout multis desuper munimentis a diversis Ordinis patribus confectis ad plenum constitit, generale Capitulum accipiens et dolenter ferens eo maxime quod idem abbas quorumdam dicti monasterii fratrum conspiratione seu coniuratione violenter, et ut asserit, nulla existente causa saltem iusta, depositus sit et privatus, addendo per eosdem fratres suae salutis, Ordinis privilegiorum, statutorum et diffinitionum immemores, quemdam illius patriae virum principem saecularem in cuius praesentia, vocatis abbatibus monasteriorum de Amelinsborne et Vallis B. M., praedictus frater Albertus tunc abbas coactus est resignare et dignitati abbatiali cedere, postquam resignationem praedicti fratres ipso facto licet inhabiles et excommunicati, ad talem qualem electionem in materia et forma peccantem de persona cuiusdam fratris Burchardi, eiusdem monasterii professi, et ut creditur, talium conspirationum non expertis indilate processerunt, et subreptitiam confirmationem falsa pro veris asserentes, a Rmo D. N. Cisterciensi obtinuerunt, et praedictum fratrem Albertum a dicto monasterio turpiter eiectum mendicare coegerunt, in maximum circumvicinorum patrum et totius Ordinis detrimentum et scandalum non modicum, ac regularis disciplinae debitaeque subiectionis enervationem et ruinam. Quibus idem generale Capitulum totis viribus et ea quae tenetur auctoritate resistere et aliis in exemplum et terrorem relinquere volens, committit domino abbati Morimundi, s. th. pr., commissario Ordinis in partibus germanicis et abbatibus de Lenym, s. th. pr., de Fonte salutis ac de Porta et cuilibet eorum, quatinus quambrevius et commodius poterunt, assumptis secum quos voluerint ex Saxoniae et Thuringiae partibus, ad praedictum monasterium de Riddageshusen se transferant, et vocatis vocandis super praemissis et ea tangentibus se diligenter informent. Et si praedictum fratrem Albertum impune et absque demeritis suis, huiusmodi conspirationibus vi et dolo resignasse, aut ad resignandum compulsum fuisse cognoverunt, et alium scilicet fratrem Burchardum loco sui suffectum et intrusum, ritibus et Ordinis statutis non observatis, compererint, huiusmodi electionem tamquam nullam, irritam penitus et inanem ac nullius efficaciae et roboris cassent, revocent et annullent in plenaria Ordinis et Capituli generalis potestate, praedictumque fratrem Albertum violenter, ut praemittitur, destitutum in abbatialem monasterii ipsius restituant dignitatem, non obstante praedicta confirmatione et aliis a Rmo D. N. Cistercii subreptitie impetratis et obtentis ; praedictos abbates de Amelinsborne et de Valle S. M. ad Capitulum generale proximum personaliter citando, taliterque agant quod scandalizati contentari possint, quod ut ceteris cedat in exemplum, nec talia quis amplius praesumat attentare iam dictum fratrem Burchardum ceterosque fratres, dictos conspiratores complures iuxta suae demerita et huiusmodi conspirationes, admissa scelera districte puniant, ad diversa ut quae viderint monasteria sub regulari disciplina emittendo, non nisi de Capituli generalis speciali gratia reversuros, et mittendo seu apportando informationes ad futurum Capitulum super abusibus praetensis praedictorum abbatum ; invocato ad praemissa et ea tangentia brachii saecularis et quorumlibet ecclesiasticorum seu saecularium iudicum, potentum, vel communitatum auxilio, consilio et favore. Omnibus igitur, etc. Datum, etc. 20.  Generale Capitulum inspiciens et considerans diversa et pene omnia Ordinis negotia in dies emergentia apud Sedem Apostolicam, tamquam ad eius fundamentum originale ac continuum sustentamentum versari et expediri, nec ea ratione protectore ac procuratore ibidem sicut nec hactenus carere posse, ordinat ac praesenti diffinitione determinat reverendissimum protectorem ac procuratorem ibidem continuari, qui eiusdem Ordinis stipendia consueta percipiant, cum nemo propriis impensis teneatur militare. Et licet stipendia ipsa retroactis diebus super contributionibus monasteriorum Ordinis transalpinorum accipi consueverint, quae tamen hodiernis diebus attentis commendis in manus fortium, qui contributiones solvere nolunt, nec ad solvendum compelli valent rebellionibus et processibus inibi capi non possunt ; idem generale Capitulum opus tam arduum, tamque necessarium infectum relinquere nolens, concludit et deliberat per eumdem reverendissimum protectorem et procuratorem praedictos humillima supplicatione apud Sanctissimum dominum nostrum Papam, qui ante sui apostolatus apicem protector Ordinis habitus est benivolus, prosequi et obtineri ut sua clementia ac ad Ordinem suum paterna et singulari benevolentia quaedam monasteria ultramontana diversis saecularibus personis commendata, et ab ipso Ordine multum distracta, in utroque regimine monasterio Cisterciensi et Capitulo generali unire dignetur et incorporare, ut et devotionis affectus et totius religionis vigor iam deperditus relevetur, et elucescat, ac inde ex eorumdem monasteriorum fructibus restantibus in Curia tam pro stipendiis dictorum R. R. domini protectoris et procuratoris, quod alias iuxta Rmi D. Cisterciensis vel Capituli generalis dispositionem, etc. Datum, etc. 21.  Super processu inito et ventilato in diversis controversiis, quaestionibus et querelis inter abbates de Precibus et de Melereyo, generale Capitulum indemnitati eorumdem monasteriorum compatienter attendens, volensque sumptibus excessivis dictorum monasteriorum in ipsis processibus charitative parcere, committit domino abbati de Firmitate et abbati de Caroliloco, s. th. pr. et cuilibet eorum in solidum, ut dictos abbates de Precibus et de Melereyo sua citatione conveniant et coram cum omnibus suis, praedictis processibus comparere et assistere compellant, dans idem generale Capitulum plenam auctoritatem praedictis domino de Firmitate et abbati de Caroliloco terminandi dictos processus, querelas et controversias inter dictos abbates summarie et de plano iuxta formam constitutionum et statuta Ordinis et Capituli generalis, praecipitque ipsis abbatibus de Precibus et de Melereyo sub poenis et censuris per eosdem commissarios aut alterum eorum declarandis, et in omnibus his eis et cuilibet eorum tamquam generali Capitulo pareant et indilate obediant, nec se mutuo super praemissis coram quocumque iudice conveniant, ex nunc praedictis partibus peremptorie assignando diem 15 mensis novembris proximam ad comparendum coram praedictis dominis abbatibus, et eorum cuilibet in collegio Sancti Bernardi Parisiis sub poenis praemissis. 22.  Ad instantiam et requisitionem abbatis de Vetericella, praesens generale Capitulum mandat et committit abbatibus de Porta coeli et de Valle Sancti Egidii, et eorum cuilibet in solidum, quatinus quambrevius et diligentius poterunt, se informent super venditione praetensa fieri quorumdam molendinorum, ut idem abbas asserit, monasterio infructuosorum, et si cognoverint ea monasterio esse inutilia, permittant, efficiant et confirment, aut omnino probiheant [prohibeant], si utile viderint, et infirment, in plenaria Ordinis et Capituli generalis potestate. 23.  Ad supplicationem et requisitionem abbatis de Ozzeck, generale Capitulum committendo mandat abbatibus de Czetllitz ac de Saars, et cuilibet eorum in solidum ut quia nobilis quidam in regno Bohemiae multa bona ad praedictum monasterium iure pertinentia a tanto tempore, quod quasi praescripta videantur, iniuste detinet et possidet, in animae suae periculum, et dicti monasterii detrimentum et damnum non modicum ad summam usque quatuor millia francorum, et eos circa ad inspicienda et diligenter consideranda praedicta bona se componant et aptent, et ad proximiorem et potiorem rei utilis monasterio praedicto dispositionem reducant, personaliter, fidelibus nuntiis aut litteris regiam maiestatem, ubi necesse fuerit, adeundo, et cum dicto nobili componendo sub auctoritate et beneplacito Capituli generalis, et quod fideliter quae gesserint non omittant deducere et significare. 24.  Generale Capitulum concedit abbati de Eberbach de speciali gratia, ut hinc ad proximum Pascha possit absolvi ab omnibus casibus ipsi Capitulo reservatis, omnesque regulares personas utriusque sexus eidem subiectas a similibus casibus absolvere seu absolvi facere, confessione praemissa, salutari poenitentia iniuncta, quodque possit rehabilitare et ad omnes gradus et dignitates promoveri posse concedere, usque ad numerum septem personarum, quarum nomina Capitulo generali mittere teneatur. 25.  Generale Capitulum considerans et ad plenum informatum de et super discretione, providentia, fervore et totius religionis zelo abbatum de Herdehusen et de Campo Mariae, eisdem simul et coniunctim praecipit et mandat, ut quamprimum commode eis vacaverit, ad monasterium de Bredelar personaliter accedant, et eiusdem Capituli et Ordinis auctoritate ibidem visitent, corrigant et emendent, quae invenerint visitanda, corrigenda et emendanda, in capite et in membris, per omnia iuxta sacri Ordinis Cisterciensis diffinitiones, ordinationes, reformationes ac saluberrima statuta, in qua visitando iam dicti monasterii necessitates matura deliberatione in utroque regimine ac statu destituendo et ponderando, computationesque officiariorum regimen et administrationem et omnia, quae ad charitativam visitationem spectant, in omnibus exercendo rite, sancte et religiose omnia componant et aedificent ; chartam visitationis domini abbatis Morimundi in cunctis et singulis suis punctis et articulis executioni demandari faciendo, ordinando et statuendo et sub poenis in ea contentis praecipiendo, necnon et de debitis et de gravaminibus aliisque oneribus ac bonorum alienationibus eiusdem monasterii disponendo, et si quae invenerint alienata et praescripta diligentissime et exactissime studeant revocare. Quod si forsitan opus fuerit vicinos patres advocare ad iam dicta, in nomine Domini advocent, et conveniant ut super agendis prudentius cum omni charitate provideatur, in plenaria Ordinis et Capituli generalis potestate, invocato ad praemissa et ea tangentia brachii saeculariis et quorumlibet ecclesiasticorum vel saecularium iudicum, potentum vel communitatum, si et quantum necesse fuerit, auxilio, consilio et favore ; sub poena excommunicationis idem generale Capitulum praedicto abbati, omnibusque regularibus personis dicti monasterii districte praecipiens, ut eiusdem abbatibus de Herdehusen et de Campo tamquam generali Capitulo per omnia pareant et devote obediant. 26.  Generale Capitulum compatiens et cordis affectu succurrere volens monasterio monialium de Drainszlo, Poznaniensis dioecesis, quae et visitatore, ut percipit, carent, et patre, unde nisi celerius provideatur in utroque regimine patientur incommoda, eo scilicet quod abbas de Bulano, cui commissae erant, obierit, nec eius successor onus accipere velit, quod ne diutius pastorem non habentes, animae suae periculis exponantur, idem generale Capitulum ipsum committit, et sub poena excommunicationis expresse praecipit et mandat abbati monasterii de Lubens, ut dicti monasterii onus, cuius est specialis pater in spiritualibus et temporalibus accipiat, et ferventer gerat, eisdem de confessore regulari et idoneo ac aliis ad eius monasterii utilitatem spiritualem et temporalem providendo, et eas iuxta Ordinis formam visitando, reformando et recludendo, et in communi vivere, ac alia Ordinis reformationes et statuta servare, sub censuris Ordinis compellendo, in plenaria Ordinis et Capituli generalis potestate. 27.  Cum Ordo Cisterciensis per sua membra subsistere, et cum capite stare habeat, ne iuxta evangelium, regnum in se divisum reddatur collapsum, multique pseudo ipsius Ordinis fratres cum capite quasi acephali dissentientes sint in ruinam plurimorum monasteriorum, qui et magis damnabiliter diaboli servitutem sub saecularibus malunt subire, quam iugo Christi sub abbatibus ipsius Ordinis colla submittere ; hinc est quod super his iustam querelam abbatis de Sancto Andrea in Goufferno generale Capitulum suscipiens super eo quod quidam ipsius monasterii falsi fratres cuidam saeculari, quem causis praemissis ut habenis laxatis desideria inordinata compleant a praedicto Ordinis iugo divertentes, et provisioni Ordinis resistentes, ipsi saeculari favent et cum ipso et armigeris suis in praedicto monasterio multa facinora, ut dicitur, perpetrant ; quibus generale Capitulum iuste cupiens obviare et remedium apponere, committit abbatibus de Bonoportu, de Barbereyo, s. th. pr., et de Persenia, ac cuilibet eorum in solidum, ut se super praemissis informent et diligenter inquirant de religione, vita et conversatione eorumdem religiosorum praedicti monasterii, et si eos in praemissis et aliis invenerint culpabiles, regulariter et districte iuxta Ordinis diffinitiones et statuta puniant, corrigant et emendent ; invocato, si et ubi necesse fuerit, brachii saecularis et quorumlibet iudicum ecclesiasticorum vel saecularium et potentum, auxilio, consilio et favore. 28.  Cum generale Capitulum iustis causis et rationabilibus semper favere et annuere consueverit et singulis iuxta necessitates succurrere et assentire, audiens penuriam abbatis monasterii de Bredelar, eiusque senium et fatigam cum ipso misericorditer dispensat, ne ad Capitulum generale, nisi voluerit, hinc ad quinquennium immediate sequens venire et comparere teneatur, sitque quittus et liber per idem tempus pro medietate suarum suique dicti monasterii contributionum in singulis annis iuxta taxam et moderationem factam anno Domini 1489, et 90 confirmatam absque temporis futuri praedictis quinque annis expiratis de solvendo ex integro aliquo praeiudicio. 29.  Quia frater Hermannus monasterii de Riddageshusen expresse professus nullis molitionibus et cavillationibus factis per fratrem Burchardum taliter qualiter in praedicto monasterio intrusum noluit assentire, imo ad praesens generale Capitulum causam fratris Alberti abbatis dicti monasterii, per illum iniuste depulsi, deduxit et exposuit, timet ne per dictum fratrem Burchardum molestetur, et patiatur incommoda, idem generale Capitulum iam dictum fratrem accipit in suam salvam guardiam, tuitionem et protectionem, praecipiendo sub poena carceris usque ad voluntatem Capituli generalis eidem fratri Burchardo, ne quovismodo per se vel per alium, palam, tacite vel occulte, praesumat attentare in contrarium, mandando abbati de Sichem, ut quoadusque praedictus abbas Albertus ad dictum monasterium fuerit restitutus, illum suscipiat in suum monasterium, et regulariter conversari faciat, vel de alio regulato monasterio sibi provideat. 30.  Generale Capitulum piis operibus libenter intendens, committit abbatibus de Androff et de Camens, quatinus se diligenter informent super quadam missa de quinque vulneribus Christi, singulis sextis feriis in monasterio de Claratumba dicenda et legenda, quam quidam venerabilis doctor phisicus domini regis Hungariae fundare intendit, qui etiam multa aedificia in dicto monasterio incinerata propriis impensis relevat et aedificat ; et si viderint missam ipsam eisdem esse confirmandam, confirment aut infirment, in plenaria Ordinis et Capituli generalis potestate. 31.  Operibus misericordiae compatienter intendens generale Capitulum committit abbati de Paradiso, quatinus se informet de scientia, discretione et bonis artibus fratris Andreae, baccalarii theologi et phisici, qui instanter requirit sibi licentiam concedi super visitatione et curatione infirmorum circumvicinorum, qui morbis multis laborant, et ut dicitur, monasterio praedicto minantur, eo quod ipsis non medetur ; et si invenerit eum in tali arte satis et ut sufficit expertum prout in recta conscientia faciendum et necessarium cognoverit servatis iuribus et Ordinis statutis consimilibus, eidem licentiam praebent in praedictis, in Ordinis et Capituli generalis plenaria potestate. 32.  Propter multa et varia monasterii de Campo Mariae super diversis debitis et aliis incommoda, generale Capitulum, intuitu pietatis et charitatis affectu, supportatum et excusatum habet abbatem praedicti monasterii hinc ad septennium a missione scolaris aut studentis ad aliqua studia, nisi tamen urgentior causa emerserit, etc. praedictum abbatem nihilominus hortando ut infra praemissum tempus sic iuvenes suos dirigat et institui faciat, quod apti ad dicta studia mittendi tunc inveniantur propter Ordinis disciplinam, religionis fervorem, decus et honestatem. Insuper dispensat idem generale Capitulum misericorditer cum illo ut infra proximum Pascha ab omnibus casibus Capitulo generali reservatis habituo confessore possit absolvi, personasque regulares utriusque sexus eidem subiectas a similibus casibus et infra dictum tempus ac semel dumtaxat absolvere seu absolvi facere possit et valeat, confessione praemissa et salutari poenitentia iniuncta ; et quia praemissus abbas senio confectus et fatigis multis affectus eidem Capitulo supplicat a visitatione ipsius excusari, gratiam gratiis misericorditer cumulando, eum a dicta visitatione per immediate sequens quinquennium, idem Capitulum excusat et supportat. 33.  Generale Capitulum libenter annuens viris ad perfectionem tendentibus, ut semper magis proficiant, et per eos Ordo decoretur, misericorditer annuit fratri Ioanni de Lovania, monasterii Gymontis, Auxitanensis dioecesis, studere valeat et possit in collegio et studio Ordinis in civitate et universitate Tholosana, aut Parisiensi, et non alibi, mandando abbati de Candelio, commissario Ordinis in partibus Vasconiae, ut auctoritate Ordinis et Capituli generalis compellat abbatem dicti monasterii de Gymonte ad mittendum ad unum dictorum collegiorum praemissum fratrem, eidem de vestimentis necessariis et parte maiore sumptuum, ut pro tunc necesse fuerit, providendo, et si pestis interdum ibidem vigeat, sequi possit doctorem et studentes alibi in hoc casu divertentes, dum tamen inde per saeculum minime vagetur, et dummodo aliud legitimum, super quo informare tenebitur Rmum D. Cisterciensem, non obstat impedimentum. 34.  Generale Capitulum benigne acquiescens supplicationem abbatis et conventus monasterii de Valleclara, Laudunensis dioecesis, quaerentis diminutionem suarum contributionum, ipsum generale Capitulum eisdem remittit intuitu pietatis medietatem summae tredecim librarum turonen., cui tenebantur Ordini, et hoc pro tribus annis proxime venturis, in plenaria Ordinis potestate. 35.  Super gravissimis et detestandis iniuriis fratris Georgii, monasterii de Oliva expresse professi, qui, ut dicitur, Deum abnegavit, et se diabolo dedit, ut inde honorem reportaret, tria homicidia commisit, multaque scelera perpetravit, praesens generale Capitulum tantam Omnipotentis Dei iniuriam sufferre et aliis in malum exemplum trahi posse nolens, committendo mandat abbatibus de Dobran et de Stolpes, et cuilibet eorum, quatinus facta debita informatione super praemissis et aliis per praedictum fratrem Georgium perpetratis, ipsum iuxta sum demerita districte puniant, emendent et corrigant, in plenaria Ordinis et Capituli generalis potestate, ut et Deus animae eius propitiari dignetur, et ceteris ne talia praesumant exemplum relinquatur. 36.  Generale Capitulum libenter annuens sacris et divinis cultibus pro augmentatione devotionis et religionis, permittit omnibus abbatibus, monachis, et regularibus personis Ordinis Cisterciensis in provincia Eboracensi, quod servitium proprium facere et celebrare valeant et possint in honore sancti Oswaldi, regis et martyris, in crastino beati Dominici confessoris, dummodo ipsum servitium iuxta Ordinis ritum celebretur uniforme, nulla inter praedictas regulares personas dictae provinciae habita difformitate. 37.  Quia in praesenti generali Capitulo apud Cistercium, omnia et singula Ordinis agenda propter eorum multitudinem non potuerunt terminari, idem generale Capitulum ea remittit Divione, per Rmum D. Cisterciensem, quatuor primos, et quos secum assumpserit Diffinitores, terminanda et diffinienda, eadem auctoritate et efficacia qua apud Cistercium terminarentur et diffinirentur. 38.  Generale Capitulum attentis discrimine viarum et paupertate monasterii de Castro aquilae, misericorditer dispensat cum abbate dicti monasterii, ut non obstantibus Ordinis statutis et diffinitionibus de veniendo ad Capitulum generale, possit excusari a praedicto Capitulo generali usque ad quinque annos a data praesentis Capituli generalis inclusive computandos, possitque hinc ad proximum Pascha a casibus Capitulo generali reservatis in conscientia semel absolvi, et a similibus casibus regulares personas utriusque sexus sibi subiectis, etiam semel absolvere, aut absolvi facere, confessione praemissa et salutari poenitentia iniuncta. 39.  Licet in regulari dispositione et consuetudinibus Ordinis legislatoris nostri B. Benedicti regula contineatur et habeatur, novitios ad professionem, nisi annum probationis integrum compleverint, minime recipi debere, misericorditer tamen, et pro anno praesenti solum, dispensat cum abbate de Eberbaco ut possit infra annum probationis novitios recipere ad professionem, dummodo sint idonei ac maiorem partem anni praedictae probationis compleverint, iuxta abbatis discretionem et conscientiam propriam. 40.  Cum ad audientiam praesentis generalis Capituli devenerit, quemdam nobilem equitem in regno Bohemiae bona plurima ad monasterium de Vetericella iure spectantia, a multis annis in suae conscientiae periculum et monasterii praedicti discrimen detinere et occupare, volens idem Capitulum indemnitati eiusdem monasterii occurrere, committit et mandat abbatibus de Ozzeck, de Saars, de Porta et de Valle Sancti Egidii, ut praedicta bona et praedia diligenter et mature inspiciant deducantque ad meliorem statum et potiorem, ac proximam dispositionem, prout poterunt, et quae super his gesserunt, proximo generali Capitulo fideliter referant, ut auctoritate ipsius ad praedicti monasterii utilitatem et Ordinis decus omnia super his rite et debite terminentur. 41.  Generale Capitulum misericorditer disponens cum fratre Ioanne, professo monasterii de Porta coeli, Constantiensis dioecesis, dat eidem potestatem et facultatem ut per annum, computando a data praesentis diffinitionis, possit regulariter in monasterio de Locrocrescenti [Lococrescenti] commorari, mandando abbatibus de Lutzella et de Lococrescenti praemisso, ut interim praedictum fratrem abbati dicti monasterii concilient, qui eumdem fratrem misericorditer tamquam suum recipiat, sub quo deinceps vota Domino promissa reddat. 42.  Ad praesentis Capituli audientiam pervenit, quod licet frater Balthasar, monasterii de Porta professus, et in sacra theologia a novem annis licentiatus, ac non parum litteris et virtutibus praeditus, provisor collegii Lipsensis factus, studium non tam audiendo quam docendo continuavit, et magnus evasit ; nihilominus tamen abbas praedicti monasterii de Porta hucusque ad doctoratus gradum distulit promoveri, licet a multis annis a patribus exhortatus fuerit et rogatus ; volens igitur generale Capitulum studiosos et perfectos dignis honoribus ad Ordinis decus praemiari, praecipit et mandat praedicto abbati de Porta ut praedictum fratrem Balthasar ad doctoratus gradum quamprimum fieri poterit adipisci permittat et faciat, committendo domino abbati de Morimundo, s. th. pr., et Ordinis commissario in partibus germanicis, ceterisque ipsius Ordinis commissariis ibidem, quatinus per censuras Ordinis praedictum abbatem ad id compellant, nisi tale impedimentum, super quo Rmum D. Cisterciensem informare teneatur, cognoverit quod merito gradu privari debeat. 43.  Ad audientiam generalis Capituli pervenit, et satis aegre tulit, quemdam fratrem Sebastianum, professum monasterii Vallis Sancti Georgii, functo abbate monasterii Plazensis, abbati de Lankem immediate subiecti, Ordinis statutis, diffinitionibus et aliis ritibus spretis, non electione, ut moris est, sed per potentes saeculares, in ipsius Ordinis vituperium, monasterii praedicti desolationem, et suae conscientiae detrimentum, monasterium ipsum de Plaz occupasse, et usque ad praesens iniuste detinuisse, in quo etiam vitam inhonestam, et multis scandalosam ducit, nec patri abbati aut aliis quibuscumque seu monitionibus eorum morem gerit, et maiora sequi possent discrimina, nisi de remedio provideatur opportuno ; super quibus matura deliberatione providere volens idem Capitulum committendo mandat et praecipit abbatibus monasteriorum de Vetericella et de Buch, et cuilibet eorum in solidum, ut quambrevius et commodius poterunt, ad dictum monasterium de Plaz personaliter accedant, aut coram se praedictum fratrem citari faciant, et super praemissis et ea tangentibus, ac aliis in litteris praedicti abbatis de Lankem, cui praesens diffinitio annectitur, habitis et contentis, vocatis vocandis, se diligenter informent, et iuxta ea quae rite invenerint, per omnia faciant dictum fratrem Sebastianum puniendo, etiam a dignitate abbatiali praedicti monasterii de Plaz, si sua exigant demerita, aut si canonice non intraverit, deponendo, et ad dictum monasterium Vallis Sancti Georgii sub regulari disciplina remittendo, praecipiendo sub censuris Ordinis abbati dicti monasterii ut eumdem fratrem Sebastianum in suum professum, prout tenetur, recipiat, in visceribus Christi dictos abbates de Vetericella et de Buch exhortando et monendo, quatinus apud serenissimum regem Bohemiae et alios principes, et quos viderint exorandos prosequantur et faciant, quod huiusmodi saluberrima praecepta penitus adimpleantur, praedictumque monasterium a praemissis retrahatur incommodis, et deinceps sub regulari disciplina gubernetur, praecipiendo nihilominus dicto abbati de Lankem, ut in omnibus his dictos commissarios comitetur et auxilietur, prout affectione paterna tenetur. 44.  Praesens generale Capitulum graviter ferens, necnon monasterio de Bredelar intuitu pietatis condolens super indiscreta venditione et alienatione seu prescriptione quorumdam bonorum et praediorum temporalium dicti monasterii per nonnullos ipsius monasterii quondam abbates, ipso generali Capitulo minime super hoc consulto, super quo iuxta Ordinis apostolica statuta merito consuli et auctoritatem dare debuerat, alias cassata et nullius roboris et efficaciae omnino fore conscii, praesentis diffinitionis tenore committendo praecipit et mandat abbatibus de Hegena, Herdehusen et Campo Mariae simul et coniunctim, quatinus cum omni diligentia ad dictum monasterium de Bredelar personaliter accedentes, mature, discrete et prudenter se informent super praedicta alienatione et eam tangentia et consequentia, advocatis iuxta sacri Ordinis morem si et in quantum necesse habuerint patribus circumvicinis et iuxta Ordinis praelibati ac Sedis apostolicae statuta et privilegia in cunctis procedant ; et si praedictas alienationes adeo notabiles et in praeiudicium dicti monasterii, ac generali Capitulo aut Sede Apostolica minime consultis, et auctoritatem praebentibus, factas agnoverint, ipsas primitus in plenaria Ordinis et Capituli generalis potestate, ac Sedis Apostolicae statutis et privilegiis cassent, annullent et nullius efficaciae et momenti, sed omnino nullas decernant et pronuntient, contra quoscumque praedictorum bonorum seu praediorum detentores iustitia mediante procedendo usque ad finalem eorum restitutionem, iuxta leges patrias, et auxilium, favorem et consilium sapientium et providentum [providentium], quae praedicti commissarii et patres unione charitativa habeant exquirere et indesinenter ac viriliter prosequi, ne diutius ipsum monasterium in praemissis maiora patiatur incommoda. Quod si praedictas alienationes dictorum bonorum et praediorum temporalium iustas et rationabiles et ad dicti monasterii utilitatem et commodum factas agnoverint, tractatum desuper initum et confectum inter partes auctoritate Ordinis et dicti Capituli confirment in plenaria Ordinis potestate ; quae super his et ea tangentibus fecerint proximo generali Capitulo fideliter insinuando, super quibus et ea tangentibus idem Capitulum praecipit omnibus et singulis regularibus personis in quacumque dignitate et gradu existentibus, praedictis abbatibus de Hegena, Herdehusen et Campo Mariae fideliter et diligenter obedire, omni recusatione et appellatione postposita. Insuper quia idem generale Capitulum intellexit, et ad eius audientiam devenit, quod quidam notabilis et devotus vir devotione affectus animae suae dum vivit consulere volens, et maxime quia unicum filium habet, quem in ipsum monasterium professum monachum fecit in sacerdotali ordine iam constitutum, seipsum, uxorem et bona omnia monasterio contulit et donavit, sed dominus comes de Walecke, in cuius dominio et comitatu residet praedictus civis una cum suis bonis, ipsum omnino prohibet, et id facere impedit in eiusdem monasterii discrimen non modicum et gravamen, quae ad effectum deduci cupiens idem Capitulum committendo mandat et praecipit dictis abbatibus de Hegena et de Hardehusen et Campo Mariae, ut negotiando et laborando super praemissis se ad dictum dominum comitem transferant, et cum ipso iuxta possibiles vires agant, ut ipsa praedicti nobilis civis donatio sortiatur effectum, deprecentur et efficiant absque illius et alterius impedimento. COMMISSIONES 45.  Dolore cordis et amaritudine compatiens generale Capitulum desolationibus et ruinis Ordinis universi in multis mundi climatibus, maxime propter abbatum a Capitulo generali deplorandam absentiam, qui zelo charitatis accensi communia ipsius Ordinis unanimiter tractare deberent, ob quorum defectum indevotionem et inertiam alieni in oculis nostris substantiam nostram devorant, maioraque et deteriora in maxillis pendent, nisi de remedio provideatur opportuno, omnes et singulos per totam Galliam abbates praesentis diffinitionis tenore monet, ac eis praecipit et mandat, quatinus ad proximum generale Capitulum sub Ordinis et felicis recordationis Benedicti XII censuris et poenis in diffinitionibus et statutis Ordinis ac Capituli generalis contentis infallibiliter habeant comparere, praedicti Ordinis necessaria et tunc occurrentia negotia fideliter pertractando ; qui vero gravi infirmitate, aut quavis inevitabili necessitate detenti fuerint, fideles religiosos et speciales nuntios cum potestate sufficienti tractandi et consentiendi cum ceteris qui tunc affuerunt patribus, infallibiliter mittant. Contradictores aut huiusmodi diffinitionis saluberrima praecepta contemnentes, venire aut mittere renuentes, ex nunc pro tunc praedictis censuris et poenis generale Capitulum innodatos fore et esse diffinit ac pronuntiat. Ceteris abbatibus Anglicae, Scotiae, Hyberniae, Saxoniae et aliarum regionum procul nimis existentium, sub eisdem poenis mandando, quatinus singulis annis simul conveniant ad communia suorum monasteriorum et Ordinis negotia peragenda, ad dictum Capitulum per duos ex eis abbates infallibiliter mittant. 46.  Cum ad audientiam praesentis Capituli, quod dolenter fertur, pervenit nonnullos Ordinis abbates, commendatarios, priores, procuratores, yconomos et alios officiarios suae salutis et sanctissimae institutionis f. r. Benedicti Papae XII contemptores, et Ordini, prout effectu recognoscitur, inobedientes et rebelles, Capituli generalis frequentationem, et contributionum ac subsidiorum solutionem postponant et vilipendant, unde Ordini gravissima exoriuntur scandala, et ubique terrarum disseminantur et deplorantur incommoda, cum cuiuslibet communitatis aut facultatis nervus sit pecunia, idem generale Capitulum sub Ordinis et f. r. Benedicti Papae XII et Sixti Papae IV poenis, fulminationibus et censuris monendo praecipit et mandat omnibus et singulis ipsius abbatibus, Ordinis commendatariis, prioribus, procuratoribus, yconomis et aliis officiariis praemissis, quatinus ad proximum generale Capitulum suas ac monasteriorum suorum contributiones, omni excusatione cessante, deferant, aut infirmitate seu quovis alio inevitabili incommodo, quod absit, detenti, deferri faciant sub Ordinis censuris super his iam multis annis, et per diversa Capitula fulminatis ad solutionem duplicis contributionis iuxta taxationem anno Domini 1489 per Ordinis patres auctoritate et mandato expresso Summi Pontificis factam et sufficienter promulgatam et singulis monasteriis astallatam, cunctos super his monendo, ne in praemissis et ea tangentibus quovis quaesito colore deficiant, alias ad ipsas censuras et poenas in privilegiis et Ordinis indultis apostolicis contentas et praefati ad solutionem duplicem huiusmodi contributionum pro illo anno infallibiliter providetur, in plenaria Ordinis et Capituli generalis potestate. 47.  Audita per generale Capitulum abbatum in Polonia super scolaribus ad diversa gimnacia causa studii mittendis controversis, aliis unum aliis alterum petentibus in Ordinis dedecus et damnum, cum inde remaneant qui studere deberent scientia privati ; quibus tamquam necessariis providere volens idem generale Capitulum committendo mandat abbati de Lenym, quatinus se breviter et diligenter informet ad quae collegia seu studia abbates et patres praedicti regni Poloniae suos mittere et dirigere scolares seu studentes debeant, intellectaque et percepta veritate eosdem ad mittendum suos filios ad studendum dispositos districtissime cogat, et quae super his et ea tangentibus fecerit, proximum generale Capitulum fideliter certificet et informet. 48.  Ad audientiam Capituli generalis dolenter et aegre pervenit dominum Ioannem Sibenhirter, magistrum militiae Sancti Georgii in Millestamts, apud Sedem apostolicam vera falsis cooperiens obtinuit incorporandum monasterium de Victoria in Vitrino, Salzeburgensis [Salzburgensis] dioecesis, quod videtur non bonae rationi consonum nec verae religioni decens, imo dissonare et formaliter esse contra Ordinis statuta et privilegia, et hoc accidisse et evenisse, prout fertur, per negligentiam et ob culpam abbatis monasterii de Villario Metensi nostri Ordinis, et patris abbatis praefati monasterii de Victoria ; quapropter ipse dominus noster Cisterciensis, et dictum generale Capitulum cupiens toto cordis affectu et conamine obviare tam crudelibus et nefandis incommodis, committit Ioanni, abbati monasterii de Stams, et [abbati] de Cella principum, quatinus super rei veritate se diligentissime informent, et si dictum monasterium de Victoria invenerint ob defectum dicti abbatis de Villario esse incorporatum et unitum dictae militiae Sancti Georgii, ipsum suspendant ab officio suo et administratione usque ad dispositionem D. N. Cisterciensis aut Capituli generalis. Ceterum praecipitur et ordinatur dictis abbatibus, ut si reperiant ipsum monasterium de Victoria ob defectum abbatis et conventus unitum et incorporatum dictae militiae Sancti Georgii, cogant et compellant ipsos per omnes vias et iustitiae censuras, ut accedant ad procuratorem Ordinis in Curia romana expensis proprii ipsius monasterii, quos Ordo diligenter in praemissis iuvabit, ut semper Ordo in sua libertate illibatus et a morsibus leonum eum devorare quaerentium illaesus permaneat. 49.  Capitulum generale committit dominis abbatibus de Firmitate, de Pontigniaco, necnon abbatibus de Caroliloco, s. th. pr. et de Regalimonte aut duobus ipsorum, quatinus super gravaminibus, demeritis et causis quarumdam appellationum inter abbatem monasterii de Castellariis, Insula de Ré ex una, appellantibus a domino abbate de Moroliis, et fratrem Ioannem Sarrasin seu Barbarin promotorem in causa inquisitionis religiosum B. M. de Moroliis similiter appellantibus a domino abbate de Gratia Dei ex altera, se debite diligenter et sufficienter informent, et dictos processus visitent, dictosque appellelantes [appellantes] coram ipsis ad certum diem et locum citent, aut citari faciant ; et auditis audiendis, visisque videndis iuribus et productionibus partium, consideratisque considerandis dictam causam et materiam propter quam appellatum est, summarie et de plano secundum Ordinis statuta et formam decidant, sententient et terminent, in plenaria Ordinis potestate, evocando omnes alios diversos processus desuper pendentes usque ad huiusmodi causae decisionem. 50.  Capitulum generale misericorditer cum fratre Ioanne de Gonnavilla, monasterii de Longovillari expresse professo, agere volens, cum propter certas causas a septem vel octo annis petiverit ab abbate dicti monasterii licentiam eundi ad aliud monasterium Ordinis pro duobus vel tribus annis praecise et nihilominus idem abbas noluerit dare praedictam licentiam, nisi sine spe reversionis, et super hoc dictus frater exiverit monasterium protestando nolle talem licentiam sine termino habere, et ob hoc post obitum dicti abbatis antedictus frater redierit ad praedictum monasterium, tamquam ad domum suae professionis, humiliter supplicando abbatem modernum ut eum recipere vellet in iam dicto monasterio tamquam unum ex suis religiosis, cui petitioni abbas praedictus ullo modo acquiescere voluit, nec vult, et ne saepedictus frater per saeculum vagus contra stabilitatem Ordinis et in suae animae detrimentum et periculum discurrat, idem generale Capitulum abbatibus de Valloliis, s. th. pr., et de Caricampo, et cuilibet eorum in solidum, committit et mandat, ut se informent de statu, vita et stabilitate eiusdem fratris, et si dictus frater per eos aut quemlibet eorum inveniatur disciplinabilis, per eos eumdem fratrem rehabilitando ab omni infamiae nota, quam incurrere potuit, ut praemissis nonobstantibus ad omnes actus legitimos, voces, gradus et officia, abbatali [abbatiali] dignitate seclusa, remittatur ad omnes actus legitimos, voces, gradus et officia, abbatiali dignitate seclusa, remittatur ad dictum monasterium de Longovillari deinceps commorandum, et ut bonum fratrem decet, conversandum, mandando praedicto abbati de Longovillari sub Ordinis censuris in ipsum nunc pro tunc, nisi fecerit, ut mandatur, inflictis, monitione praemissa, omni appellatione remota, ut ipsum in suum religiosum recipiat, nec amplius per saeculum vagari permittat, et iuxta demerita, si defecerit, emendet et puniat. 51.  Generale Capitulum charitative providere cupiens his qui egent auxilio, attendens paupertatem et sterilitatem monasterii seu prioratus Beati Bernardi in Argentina civitate situati, eidem subvenire volens, committit abbatibus de Lutzella et de Salem, et cuilibet eorum, ut vocatis vocandis summam centum quinquaginta florenorum renensium imponant super abbatibus et monasteriis Ordinis nostri dicto prioratui circumvicinis pro semel levandam per deputatos per Ordinem pro quadam sententia in Curia romana obtenta in favorem dicti prioratus, et causis aliis salutaribus et rationabilibus, prout clare patet in commissione Rmi D. N. Cisterciensis, cui haec praesens diffinitio annectitur. 52.  Cum alias per generale Capitulum diffinitum fuerit, duas sorores carnales monasteria Ordinis ingredi et profiteri non debere, nisi de Capituli generalis licentia et auctoritate, dictam diffinitionem renovando idipsum denuo praecipit, propter ea quae inde sequi possunt detrimenta. ELECTIONUM CONFIRMATIONES 53.  Electionem, promotionem, institutionem, installationem fratris Thomae de Anneto ad dignitatem abbatialem monasterii de Albaripa, Ordinis Cisterciensis, Lingonensis dioecesis, per abbatem Claraevallis, auctoritate sua paterna, debite, iuste et canonice factam et celebratam, prout per litteras,… *etc.* approbat, *etc.* supplendo *etc.*  54.  Audita per generale Capitulum relatione facta super processu facto et adiudicato per abbatem de Bonoportu, s. th. pr., reverendissimi domini Cisterciensis et Ordinis commissarium, contra et adversus fratrem Mathiam Boulye, monasterii Sancti Andreae in Goufferno nuper abbatem, super eius depositione a dignitate abbatiali dicti monasterii, et provisione inde canonice facta per eumdem abbatem de Bonoportu ad eamdem dignitatem abbatialem praedicti monasterii de persona fratris Ioannis Blanchet, in sacra theologia baccalarii, cum omnibus inde secutis et habitis per Rmum D. Cisterciensem et per patrem abbatem ipsius monasterii immediatum, prout in actibus dicti processus, provisionibus et decreto desuper confecto, cui praesens diffinitio annectitur, plenius continetur, idem generale Capitulum praedictum processum, depositionem et installationem ac provisionem factas recipit, approbat, ratificat et confirmat. 55.  Electionem, promotionem et installationem fratris Davidis Wynichdanbs nuper monasterii de Kymer abbatis, ad dignitatem abbatialem monasterii de Stratamarcella, per abbates de Conwey et Vallecrucis, ab abbate de Fontibus, Ordinis commissario in regno Angliae, principatu Walliae ac dominio Hyberniae specialiter deputato et ordinato, canonice, rite et iuxta Ordinis et patrum instituta, factam et per praedictum abbatem de Fontibus visitatorem et reformatorem ac Ordinis commissarium confirmatam, prout, *etc.* approbat, *etc.* supplendo, *etc.* Datum, *etc.*  56.  Electionem, promotionem et installationem fratris Wernery de Haniclen, monasterii de Campo Mariae expresse professi, ad dignitatem abbatialem dicti monasterii per abbatem monasterii de Hardehusen, auctoritate sua paterna, per obitum fratris Ioannis, quondam praedicti monasterii abbatis, tunc pastore viduati, generale Capitulum tamquam rite et canonice factas et iuxta Ordinis consuetudines et statuta, prout in decreto, quod tantum per copiam inspexit idem Capitulum propter absentiam originalis praefati ob itinerum distantiam, et praesenti diffinitioni annexo viso et attento in praedicta provisione ordinate processum est, recipit, approbat, ratificat et confirmat. 57.  Electionem, promotionem et installationem fratris Ioannis ad dignitatem abbatialem monasterii Loco Dei Gneznensis dioecesis, per cessionem et resignationem fratris Iacobi, nuper dicti monasterii abbatis, qui ob corporis infirmitatem et aetatis maturitatem monasterium ipsum in manus abbatis de Wangrowitz, in dioecesi Gneznensi Ordinis commissarii, in regno Poloniae, assistente ei abbate de Obra, sponte et libere cessit ac resignavit, generale Capitulum tamquam iustam, sanctam et canonicam, ac iuxta Ordinis statuta, ordinationes et iura factam, prout in decreto super hoc confecto, cui praesens diffinitio annectitur, plenius continetur, recipit, acceptat, ratificat et confirmat. 58.  Generale Capitulum attendens misericorditer quod frater Iacobus quondam abbas monasterii Loco Dei Gneznensis dioecesis, hactenus monasterium ipsum in utroque regimine gubernavit et rexit, eidemque monasterio senio confectus ne incommoda pateretur imposterum sponte et libere cessit, charitative cum ipso agere volens, provisionem illi factam quemadmodum et ut in dicta provisione per abbatem et conventum continetur, cui praesens diffinitio annectitur, approbat, ratificat et confirmat. CONFIRMATIONES TRACTATUUM 59.  Generale Capitulum supplicationem abbatis de Gondonio, Agennensis dioecesis, quantum debet obtemperare volens super quodam tractatu inito et passato inter dictum abbatem et habitantes parochiam Sancti Vincentii de Parrigniaco, dictae Agennensis dioecesis, dictum generale Capitulum committit abbatibus de Bonofonte et de Bellapertica et cuilibet eorum, ut si dictum tractatum ad utilitatem praefati monasterii invenerint, confirment, generale Capitulum considerans paupertatem dicti monasterii de Parrigniaco eidem remittit et quittat antiqua debita contributionum, ad quae Ordini tenebatur, hoc intervento, quod ad dictum proximum generale Capitulum tenebitur afferre abbas dicti monasterii summam 25 solid. turonen., et ex hinc summam 40 solid. turonen. 60.  Capitulum generale committit abbatibus de Balerna et de Charitate, ut se fideliter informent de permutatione quadam facta inter abbatem et conventum monasterii Bellaevallis, Bisuntinensis dioecesis, et Ioannem Conitot de Rippaplana, declarata in litteris declarationis, cui haec praesens diffinitio annectitur, et si dictam permutationem rite et debite factam cognoverint, confirment in plenaria Ordinis potestate. 61.  Generale Capitulum quemdam tractatum sive litteram obligatoriam ex parte abbatis de Bellabrancha, eidem Capitulo praesentatam secundum sui formam et tenorem, cui haec praesens diffinitio annectitur, confirmat et ratificat. 62.  Abbatibus de Maceriis et de Miratorio, et cuilibet eorum committit praesens generale Capitulum, quatinus super tractatu facto, inito et passato inter dominum abbatem de Firmitate et eiusdem monasterii conventum ex una, et Claudium Girard mercatorem de civitate Cabilonensi partibus ex altera, super arrendatione seu accensatione in emphiteosim cuiusdam domus in praedicta civitate Cabilonensi existente cum suis appenditiis et usagiis, prout in dicto tractatu, cui praesens diffinitio annectitur, plenius continetur, se diligenter informent, et si invenerint praedictum tractatum ad utilitatem praedicti monasterii factum, confirment, ratificent, aut infirment in plenaria Ordinis potestate. REHABILITATIONES 63.  Generale Capitulum committit abbati de Fontenorum, quatinus se diligenter informet super requisitione facta eidem generali Capitulo per fratrem Petrum de Ligourex, professum monasterii de Prato benedicto, super rehabilitatione ipsius fratris a multis eius excessibus in supplicatione, cui praesens diffinitio annectitur, contentis, et si invenerit eumdem fratrem rehabilitandum rehabilitet, seclusa dignitate abbatiali, in plenaria Ordinis et Capituli generalis potestate, aut si non rehabilitandum viderit, omnino sinat et dimittat. 64.  Ad humilem supplicationem abbatis monasterii de Callovio praesens generale Capitulum misericorditer dispensat cum fratre Gregorio Forin, dicti monasterii de Callovio expresse professo, in clericali ordine constituto, ut non obstante infamiae nota, irregularitate et inhabilitate quam incurrit furtum committendo, carceres infringendo, sine habitu religionis per mundum vagus et profugus per annum cum dimidio discurrendo, super quibus praedictum Capitulum generale certificatum extitit, quod poenitentiam patienter egerit salutarem, spondetque de cetero a relapsu se divina protegente gratia praeservaturum, idem Capitulum generale eumdem fratrem relevat et rehabilitat, ut praemissis non obstantibus ad omnes actus legitimos, voces, gradus, officia, beneficia, abbatiali dignitate seclusa, promoveri possit et admitti. 65.  De gratia speciali et ad instantiam abbatis monasterii Sancti Andreae in Goufferno, praesens generale Capitulum fratrem Ioannem de Compendio, eiusdem monasterii expresse professum, ab omni infamiae nota et inhabilitatis macula, quam contraxit seu contrahere potuit, metas dicti monasterii exeundo tam de die quam de nocte, extra monasterium per spatium 15 dierum vagando cum adversario sui praelati, procurationem contra abbatem suum signando, et ad consentiendum resignationi dicti monasterii in personam saecularem, contagium carnis committendo, tam cum mulieribus uxoratis quam non uxoratis, idem generale Capitulum eumdem fratrem relevat et rehabilitat, cum eo misericorditer dispensando, ut praemissis non obstantibus, ad omnes Ordinis actus legitimos, voces, gradus, officia et beneficia promoveri possit et valeat, abbatiali dignitate seclusa. 66.  Ad supplicationem abbatis de Alna, de gratia speciali generale Capitulum fratrem Bernardum de Nivella, eiusdem monasterii expresse professum, ab omni infamiae nota, quam incurrit bis apostatando, furtum in dicto monasterio committendo, pro quibus ab abbate suo punitus fuerat et poenitentiam salutarem egerat, idem generale Capitulum cum eo misericorditer dispensando relevat et rehabilitat, ut praemissis non obstantibus ad omnes Ordinis actus legitimos, gradus, voces, officia, beneficia, etiam abbatiali dignitate comprehensa, in plenaria Ordinis potestate. 67.  Abbati de Vetericella de gratia speciali concedit generale Capitulum, quod possit usque ad numerum sex personarum regularium utriusque sexus, quae ob suos excessus inhabiles factae fuerint, ad omnes Ordinis gradus et dignitates rehabilitari et promoveri, prout eorum emendationem cognoverit, et ad faciendum iuxta suae conscientiae arbitrium super quibus oneratur, quarum personarum nomina ad generale Capitulum mittat in plenaria Ordinis potestate. 68.  Cum in libertatem nos omnes Christus vocaverit, et eos maxime quos religiosa conversatio ornata virtutibus praecinxit, vere nobiles reddere tenetur, ea de causa abbas monasterii de Valloliis, Ordinis Cisterciensis, in dioecesi Ambianensi, humiliter supplicat et requirit, ut non obstante illegitimo natali sororis Franciscae, religiosae monasterii de Vuillencuria, praefati Ordinis, eidem abbati de Valloliis sine medio subiecti, praefatam sororem fama pudicitiae ac vitae laudabilis decoratam legitimare, sive successus legitimi libertatibus imposterum faceremus ; hinc est quod nos ea moti misericordia, praesertim in eos quos libertas quin potius humanae conditionis misericordia libertate generis carere fecit, cum praedicta sorore Francisca, quam per Dei gratiam in religiosis moribus crescere speramus, benigne dispensamus, ut ab ea remoto illegitimationis impedimento, ad omnes libertates, voces, gradus et nostri Ordinis singula officia, abbatiali dignitate inclusa, iuxta suae vocationis exigentiam, legitime possit assumi. Datum, etc. SUFFRAGIA 69.  Abbatibus de Castellariis, de Gratia Dei, de Sancto Leonardo, et cuilibet eorum in solidum, praesens generale Capitulum concedit plenariam participationem omnium bonorum operum spiritualium, quae fiunt et fient in toto Ordine nostro Cisterciensi, tam missis, vigiliis, servitiis, eleemosinis, poenitentiis, orationibus, suffragiis, quam alias omnibus et singulis utriusque sexus personis, quae de suis bonis praedicto monasterio devote et charitative largitae fuerint, et ad capellam Sancti Hilarii prope Rupellam instaurandam manus adiutrices devote porrexerint ; praesenti gratia usque ad quinquennium immediate sequens dumtaxat inclusive duratura. Datum, etc. 70.  Generale Capitulum misericorditer condolens desolationi, depopulationi ac personarum ob pestis ingruentem mortalitatem carentiae et defectui in monasteriis monialium Montis Georgii et de Netz, cum ipsis dispensat ut, consulto patre visitatore dictorum monasteriorum, abbatissae possint et valeant moniales ibidem professas de illegitimo matrimonio natas ad gradus et dignitates priorissarum ac aliorum officiorum de gratia speciali sibi assumere. 